
			Para Antía, a máis fermosa flor de Abellonenia.  


			Porque verei con asombro o alborecer,  


			cos teus ollos de améndoa. 


			

			


	    

	 	
	    
             


			Fuxida na tormenta

	    	

			Capítulo I 


			 


			LOCEA liscaba por un carreiro costo e lamacento, ollando cara atrás a cada pouco, tentando conservar os folgos que marchaban do seu corpo, convertido agora nunha feble sombra de óso e pelello. 


			A descomunal treboada batía nela, curtándolle o paso fuxitivo, obrigándoa ao seu antollo a parar ou a continuar; abalaba as árbores desde a mesma raíz, arrincándolles as follas de outono, como se desnudase as pólas a labazadas, e guindaba un pedrazo que mordía asañado na esvaradía terra arxina. 


			O vento bruaba nos bicos das serras iradas, rozaba os cumes coa súa afiada gadaña, crebaba as toradas lanzais cal feble vimbio, burlándose de Locea, esfiañándolle as roupas de gastado liño. 


			A Xida da aldea de Cido avanzaba dolorosamente, consumindo as escasas forzas, enfrontándose en desigual loita a aquel vendaval. Sentía amargamente a febleza producida polo delongado encerro, prisioneira da Bruxa dos Broncedos, e ata a luz do día, amortecida pola treboada, a mancaba nos ollos logo de ficar tanto tempo na escuridade dunha cela. 


			Volvía fitar cara atrás, tentando ver entre a intricada mestura de xestas, uces e piornos, e protexía cos brazos contra o peito, nun aceno desesperado, algo que levaba oculto e envolto nun pano de estopa. 


			A sarabia cegábaa, a folla do outono asubiaba por riba da súa cabeza. Xamais vira Locea polas Terras Outas dos arxinas treboada semellante. Embelecaba, esvaraba, caía ao chan enlamado e púñase en pé ouveando de dor e cansazo, suxeitando coas escasas forzas que lle quedaban aquilo que protexía pegado ao peito. 


			Entón, decatouse de que a chuvia a fora afastando do vello carreiro. Ía a valmontes, cegada pola xistra que a mancaba con dedos implacables. Dexergaba cunha man uces e xestas mentres mantiña pegada a outra ao peito. Andaba sen saber cara a ónde. Cando quixo decatarse de onde puña o pé, esvarou e caeu por unha barranca. 


			Parou no fondo, batendo contra as rochas. Sentiu cómo o medo se apoderaba dela. O obxecto que teimosamente viña protexendo caera ao seu carón, enriba da lama. Quixo levantarse e collelo, mais non puido. Non daba movido as pernas, e sentía unha dor terrible nas costas. A auga que baixaba pola barranca en fervenzas marróns cubríalle medio corpo. Tusiu e cuspiu sangue. Nun desesperado esforzo, arrastrouse e, a piques de esmaiar, chegou onda o obxecto que portaba. Non rompera. Protexérao a estopa e a lama amortecera a caída. Recolleuno outra volta e gardouno entre as roupas que lle cubrían o corpo. 


			O vento crebou unha póla de carballo, que caeu a pouca distancia da Xida da aldea de Cido. Ao lonxe, pareceulle escoitar coñecidos berros de muller que pronunciaban o seu nome, que chamaban por ela, e que a encheron de temor, porque non había agarimo naquela chamada, soamente o eco da zuna a reclamar a súa presenza rebelde.  


			Xa non lle quedaban forzas para seguir a fuxir, para moverse do lugar que ocupaba no fondo da barranca. Deixouse quedar boca arriba, laiando de dor e cansazo, mentres aquela descomunal treboada seguía a bater nas serras, arrastrando negros nubeiros que cubrían os montes cun pano de noitebra, mentres as voces se ían afastando ata extinguirse. 


			Tiña que coller forzas. Do obxecto que agora protexía dependía o destino dos arxinas das Terras Outas, dos que ela era a Xida máis estimada, máis respectada, máis sabia. A mestra de todas as que rexían a vida nas aldeas. E os seus arxinas debían coñecer o contido daquilo que ela portaba. 


			Tentou incorporarse para seguir. A dor era terrible. Mais non podía darse por vencida. Debía seguir, tiña que tirar forzas do imposible… 


			

	    

	 	
	    
             


			Horxe de guerreiros

	    	

			Capítulo II 


			 


			A lúa chea escintilaba nas súas peles e iluminaba as pingas de orballo que esvaraban polas costas e os longos cabelos acibeche. A horxe de guerreiros, ocultos por piornos e espiñeiros, observaban aos pegureiros arxinas que acababan de gardar o gando nunha sebe entretecida de toxos e silvas.  


			Os animais fedellaban, inquedos; tremían dentro da sebe e íanse arrecunchando coma se ventasen unha manda de famentos lobos. 


			Os pegureiros arxinas, despreocupados, sen decatárense da inquedanza dos animais que gardaban, alleos ás olladas dos inimigos que ferían a escuridade e os observaban, pousaron as machadas e as longas aguilladas, e agora asaban touciño no remol mentres falaban cun aquel de inquedanza da reconstrución das aldeas, do que faltaba para que chegase o inverno coas súas nevaradas, e do duro traballo que lles custara volver xuntar os rabaños logo de que os servos da Bruxa dos Broncedos, ao mando de Prógolo, derrotados polos arxinas na batalla da mina da Toca, queimasen as pallozas e dispersasen os animais. 


			Os pegureiros, mentres comían o touciño asado e o pan de landra, dicían que non se afacían sen as Xidas das aldeas, pois só contaban coa autoridade de Valiña da Osa, Xida da aldea de Mogoxe, e sen a presenza das demais, sentíanse case coma nenos orfos. Os pegureiros arxinas sabían que o mozo Selmo, o gardián do Brindo de ouro, velaba por eles e pola súa seguridade desde o Pico de Brío. Mais, ollándose cun tremelicar que non viña da lentura da noite, preguntábanse se non sería depositar demasiada responsabilidade nun mozo, por moitos méritos que acadase e que eles mesmos, en noites coma aquela, cantaban xa nas súas cancións xunto cos dos máis afamados e lembrados guerreiros das aldeas arxinas. 


			As árbores levaban o seu zume cara á terra. Buscaban o sono, o descanso do frío inverno. Os pegureiros tamén sabían que non tardarían en facer algo semellante. Gardarse nas pallozas, ver medrar a neve nas fragas, os carambelos nos tellados de chousume, arreconchegarse ao redor do lume de aciñeira. Xa non sería tempo de percorrer o monte, ou de coller a espada, a machada e mais o arco e guerrear. As noites pasarían a ser daquela as noites dos Alumantes e os Andaregos; escuros seres sairían da terra por antigas gretas e covas e agardarían nos vellos carreiros, nos cruzamentos de camiños, á beira das fontes de regatos xeados, aos desprevidos camiñantes que non soubesen gardarse. Isto tamén os preocupaba. Comprendían que se sentirían vulnerables cando o frío conxelase a auga nos barcais ou nas pozas, percibirían a preguiza da natureza a apoderarse dos seus ósos, dos seus rexos peitos e os seus poderosos músculos. E devecerían porque chegase a primavera coa calor da fogueira do ceo, o rombar das abellas, o chío dos paxaros dos que turraría o Brelo desde a fonda Devesa da Rogueira. 


			Tras dos valados, a horxe de guerreiros aloumiñaba os arcos de teixo, tan fortes que podían atravesar as coirazas ou afundirse na madeira coas súas frechas negras. Un riso cruel deixaba entrever as súas dentamias afiadas. ¡Hoxe cazarían ao axexo pegureiros arxinas! 


			Ollando cara ás estrelas no resío da noite, ao prateado luar, os guerreiros da horxe pintaran os corpos con cinsa de carballo e loira de tinxiduras. Eran altos coma retortas silvas que buscasen un sol ausente. Algúns procedían do sur e outros das Terras Érmedas. Vestiran enriba peles de lobo e oso ata o van, xa que gostaban de levar na loita o peito ao descuberto. Agora, sentindo a ollada de lume frío do xefe ás costas, coma un vento do nordés no que cabalgasen ao encontro do inimigo, gorentaban a presa de gando resgardado na sebe e a dos desprevidos arxinas que comían con devezo ao redor da fogueira, ignorantes de que os guerreiros que os vixiaban descoñecían o medo, pois tiñan o perecer na loita coma a maior das vitorias.  


			Primeiro apuntaron coas súas frechas aos arxinas que falaban en círculo e que sentiron as punzadas das setas nos seus corpos. Deseguido, a horxe de guerreiros saíu de detrás dos piornos e atacou cun forte brado, rexeitando o silencio ao que alcumaban como pai da covardía, un xeito de gardarse do perigo que buscaban sen acougo e que tanto os excitaba. Na vontade do seu deus Córrego e no valor e a intelixencia daquel que os mandaba, depositaban o seu destino, mentres non dubidaban en poñer a espada ao servizo do mellor postor. 


			A horxe de guerreiros ripou de espadas e picaños e pulou por riba da sebe. Prepararon liames para ataren aos sorprendidos arxinas que sobreviviran ás frechas, e aventaron a maioría do gando para que perecese vítima das bestas do monte. 


			Despois do ataque, só se escoitaban as voces amortecidas dos prisioneiros atados con liames, os laios dos arxinas feridos de morte, e o faiscar do remol, coas moxenas ascendendo no aire frío, mentres nas aldeas durmían os demais arxinas nas súas pallozas, alleos a aqueles ollos de lume do xefe que daba ordes secas coma coiteladas e que agora ouveaba cara ás estrelas e observaba o Pico de Brío, ao lonxe, apuntándolle coa punta da súa espada, antes de volver esvaerse coma unha sombra na espesura do bosque. 


			

	    

	 	
	    
             


			Voceiro de malas novas

	    	

			Capítulo III 


			 


			SELMO, fillo de Tilego e de Lasca, morta ao el nacer, neto da Xida Locea e mais de Cairbar, Gardián do Brindo e nomeado guerreiro desaparecido, observaba nervioso desde o trono de pedra do Gardián do Brindo a néboa empozada no sur e os bicos dos montes que resplandecían coma lombos de xigantescos lobos na noite de luar. O frío vento do outono abaláballe o longo cabelo castaño atado nunha trenza que lle chegaba pola metade das costas. 


			Andados xa os quince anos, o seu corpo medrara preto dunha cuarta desde a batalla da Mina da Toca, aquela na que arxinas e alobri derrotaran ao exército de Seara, a Bruxa dos Broncedos, mandado por Prógolo, e no que caera Albaredos, o valente rei dos veciños alobri. Os seus ombros ensancharan e os brazos endureceran polo exercicio coa pesada machada de dobre gume, obra dos ferreiros arxinas da aldea de Ferramulín, mentres, na escuridade, iluminada pola lúa, albiscábanse os seus ollos negros, que escintilaban coma dúas estrelas a velar polo acougo dos arxinas desde o Pico de Brío. 


			O seu rostro, antes arredondado, íase transformando co paso do tempo, deixando ver agora máis marcado un queixo de pómulos bronceados polo sol dos cumes, que destacaba aínda máis a fondura dos seus ollos acibeche, e tinxido feblemente pola que presaxiaba sería máis adiante unha rexa e rizada barba. 


			Coma o eco dunha voz que aínda resoaba nas Terras Outas e nos bicos das serras, xa bardos compuñan e decidores cantaban cantigas de gabanza da súa fazaña ao lograren recuperar o furtado Brindo de ouro e levar aos arxinas á vitoria na batalla da Mina da Toca. Sobre de todas, tiñan gran sona as compostas por aquel a quen os arxinas chamaban Valduz o da Longa Barba Branca. Naquelas cantigas de bardos e decidores, elevábano á altura dos mellores arxinas que foran nados nas aldeas, esperando del grandes cousas, dada a súa xuventude, e algúns atrevíanse a comparar a Selmo co mesmo Brío o Primeiro, algo que amolaba ao gardián pois non se consideraba digno de ser comparado co guerreiro a quen todos levaban esculpido no maxín e na fala e de quen as Xidas contaban máis fazañas aos cativos nas noites de inverno. 


			Ao escoitar tales cantigas e ollar cara ao Pico de Brío, algunha moza arxina había que sentía a súa ollada protectora e sorría sen decatarse cara a onde estaba Selmo. Aínda había pouco, antes de coñecerse a tráxica nova que viña de espallarse polas Terras Outas, que unhas mozas de Cido lle trouxeran un cesto de arandos e moras recollidas por elas, un atado de estopa ateigado de noces e landras de carballo e aciñeira e un mego de cogomelos. Entregáranllo todo ao arxina Lebrón, unha das sentinelas do Pico de Brío, e ficaran arredadas, cun aquel de timidez, vendo ao gardián só no seu trono de pedra. Selmo déralles as grazas, satisfeito ao ver que se preocupaban por el, e as mozas, rebuldeiras, marcharan polo carreiro de volta a Cido. Eran fermosas coma misteriosas orquídeas, como fermosa era tamén a lembrada Candea, filla de Oribio de Abellonenia. 


			Os mozos arxinas esforzábanse nos traballos e nas obrigas do seu labor, e tamén no entrenamento, especialmente aqueles que tiñan como mandato o uso das armas, manexando a espada, a machada ou o arco de teixo, coa fin de poderen mostrar, se chegaba o momento, a mesma valentía, fose na batalla, fose perante calquera outra adversidade, que o da liñaxe de Brío o Primeiro amosara dous anos atrás, malia a súa xuventude. Así, no pasado inverno, para probar o seu tempero de ferro en auga fría, non poucos mozos botaran días e días de xaxún perante a escaseza de alimentos nas aldeas, chegando algúns a estar a piques de sacrificarse para que outros puidesen sobrevivir. 


			Selmo acochouse coa xagum por riba da camisa de liño e descendeu do trono de pedra. Rillou nunhas abelás cos seus brancos e fortes dentes, mentres albiscaba na cordame de montañas do oeste, as Serras Arnadas, terra dos pígaros. Despois ollou cara ás Serras Forcadas do leste. Algo lle dicía que agochadas ameazas rondaban aló polas terras dos mougas. Percibiu o frío da noite, a ansiedade de seu polas novas que tiña que traerlle o arxina Lebrón. Pensou no garimoso remol da palloza do Gardián do Brindo, aquela que antes ocupara Tilego, e agora lle correspondía ocupar a el logo da caída do seu pai fronte a Martul na Torre de Lamoco, nos Lamazais, as afastadas terras dos veciños alobri, cando protexía a súa fuxida cara ao Río de Boi. Deseguida desbotou este pensamento, coma un síntoma de febleza. Xa chegaría o intre de arrimarse ao remol cando de verdade as xeadas terribles e negras, a neve e os cortantes ventos do norte, batesen no Pico de Brío como bateran no pasado inverno. E, aínda que o manto branco da neve, coma un lenzo de fino liño, cubrira as serras, sentíase orgulloso, pois foran moi poucas as veces que arrimara as mans ao lume na busca de calor ou mandara ás sentinelas traer un remol riba dunha lousa cabo do Brindo de ouro. 


			Selmo encheu o peito de aire fresco, tentando calmar a inquedanza, e aloumiñou a enorme cabeza de Lombán, o seu lobo albino, que ficaba cabo del. Viuse gardando o Brindo dos arxinas como correspondía á súa liñaxe, pois só el podía tocar o corno que espertaba o valor dos arxinas, logo da traizón de antano de Sindrán ourive, e da maldición que desde aquela botara sobre os arxinas, e a súa caste, Seara, a Bruxa dos Broncedos. E preguntábase, con preocupación, se pola súa culpa non viña de acontecer algo terrible aos arxinas da aldea de Mogoxe. 


			O gardián andaba dun lado para o outro, tras da amurada redonda que lle daba polo peito e que defendía o Brindo de ouro. Agardaba a que Lebrón, o guerreiro arxina de louvada liñaxe que, xunto con outros catro, os máis fortes e valentes de cada unha das cinco aldeas, ficaban ao seu carón coma sentinelas, protexéndoo a el e mais ao Brindo, lle dese novas dun ataque aos pegureiros arxinas de Mogoxe do que souberan pola mañá cedo. O gardián observou a laxe en que descansaba o Brindo, protexida por dúas outas pedras verticais e outra horizontal colocada riba delas, esperando a que el o soprase en caso de perigo. Ficaba tapado cun pano de lenzo e cuberto por unha armazón de durísima madeira de buxo. Lembrou o escintilante corno de ouro, a súa filigrana pacientemente puída polo ourive Sindrán nos tempos de Brío o Primeiro, no que gravara unha corda que daba voltas ao redor do Brindo, coma se quixese envolvelo, e no que había tamén unhas ondas circulares, coma se o Brindo fose un pozo de auga no que alguén tirara unha pedra dentro; no centro das ondas había un peixe, con pernas e mans humanas, cunha vara de abraira nunha man e coa cabeza dun animal, que a el lle semellaba un lobo. Tamén Sindrán ourive gravara no corno dos arxinas un barquín e lapas de lume que, se un as fitaba delongado, parecían crepitar, encollerse e medrar coma se estivesen a arder no lar, e desexou non ter que tocalo, non ter que esconxurar así ameaza ningunha ou perigo para as Terras Outas. 


			Selmo non tardou en escoitar o bulir de Lebrón a tiro de fonda polo camiño de Cido arriba, o troupelear das súas botas de freixo e coiro nos croios. Lombán rombou polo baixo e ergueu as orellas, mais deseguida calou e gardou os seus temibles cairos. 


			Lebrón chegou arfando, e encamiñouse ata onde o agardaba Selmo, collendo un fachón e inclinándoo para que ardese devagar, seguido polos outros catro guerreiros custodios, que logo se detiveron e ficaron arredados. 


			—¿Como foi, fiel Lebrón? ¿Queres comer algo? ¿Traes sede? –preguntoulle Selmo. 


			—Non. Deixa só que colla folgos. Veño rillando nun carozo de nabo que traía no folico, xunto cunhas abelás vellas que recollín cando viña pola beira do Rugando. Mais é rillar de inquedanza antes que de fame. 


			—¿Tivo éxito a túa pescuda? ¿Sabes xa o que pasou? 


			—Sei. E non quixera dicir o que teño que dicir, pois todos rexeitamos aos voceiros das malas novas. 


			—Outra cousa xa non esperaba senón que se cumprisen os meus temores e malos agoiros. Fala daquela –apremouno Selmo. 


			—Foi onte á noite. Sete arxinas da aldea de Mogoxe que gardaban o gando. A cinco non lles deu tempo nin a revirarse para empuñar unha miserenta aguillada, xa non digamos a machada. Dos outros dous, nada se sabe. Seica os atacaron polas costas, mentres comían e descansaban ao agarimo da fogueira. Logo, os descoñecidos derrubaron a sebe de toxo e espiñeiro e esparexeron o gando. Os animais esvaéronse coma unha folerpa de neve que caese nas augas do río Rugando, agás unhas cabras das que atoparon só o pelello, destrozadas polos lobos. Tamén mandaron isto. Estaba espetado entre os espiñeiros albares da sebe –dixo Lebrón. 


			—¿Dis que quedou espetada na sebe? –preguntou Selmo, collendo a frecha que lle daba Lebrón e ulíndolle a afiada punta. 


			Lebrón ollou de esguello para os outros catro arxinas que murmuraban arredados, e asentiu. 


			—Cinco arxinas mortos. Dous desaparecidos. E o gando esparexido, por se non abondase co que se perdeu pola grandísima treboada que caeu eses días atrás. Esta frecha é un mal agoiro, Lebrón. Cheira. A punta foi amolecida con zume de piñotas de teixo para envelenala –dixo Selmo. 


			—Si, xa me decatei –apuxo Lebrón. 


			—¿Saíu algunha partida de guerreiros de Mogoxe na busca dos causantes desta matanza? –preguntou Selmo. 


			—Seica saíu, encabezada por Diomondi, o fillo de Valiña da Osa. Volveu tal e como foi. Coas mans baleiras e sen pegar do rastro dos atacantes –contestou Lebrón. 


			—Hai que mandar guerreiros para que acompañen aos pegureiros ao coidado do gando. Non lles virá mal a axuda. E tamén a aqueles que apañen feixes de leña ou que teñan que afastarse do agarimo das aldeas –dixo Selmo. 


			—Non lles vai gustar. Sabes que os guerreiros só queren guerrerar, e prefiren sentir bater nas costas o gume dunha espada antes que o peso dun feixe de leña –dixo Lebrón. 


			—Teñen a obriga de axudar se é necesario. Non tardarán en chegar as lúas das nevaradas e debemos estar preparados para non sufrir coma no pasado inverno. E tamén teñen que xuntar mollos de palla de centeo e xestas e boas varas de abraira por se coa neve se afunde un tellado ou hai un lume –dixo Selmo. 


			—Cando subía, parei en Cido para ver aos meus, e seica se murmura nas pallozas. Hai veladas acusacións contra ti. Hai inquedanza. Malia o tempo que pasou, moi pouco para esquecer, aínda estamos a curar as feridas da loita na Mina da Toca, e estamos lonxe de poder ter aqueles rabaños de gando de antes da batalla. Os arxinas amontoan leña para o inverno que se achega, con bágoas nos ollos, pensando nos arxinas caídos, recollen o froito da pereira brava, do bruñeiro ou da nogueira, as landras de carballo ou de aciñeira, xuntan nas pallozas feixes de folla e de palla de centeo, logo do duro que foi sobrevivir ao anterior pasando fame e frío. Mira a miña man esquerda. Onde antes tiña cinco dedos, agora teño tres máis dous tocos. Tiveron que cortarmos, conxelados. Contáballes as costelas aos meus fillos como se no canto de ósos tivesen pólas de bidueiro. Os arxinas temían que puidese achegarse outra ameaza, e que esta nos collese desprevidos, cando só cobizan a paz, o acougo, coidar das súas familias e dos seus animais, e que poidan dedicar o seu esforzo a fornecerse para cando cheguen as neves e se garden nas pallozas. E xusto iso vén de pasar. Cinco mortos e nada se avisou desde o Pico de Brío. Non resoou o corno de ouro. Falan, falan moito. Primeiro era polo baixo. Agora xa abertamente. A morte dos pegureiros de Mogoxe empeorará moito as cousas. Falan da ausencia das Xidas, Selmo, e de que só con Valiña da Osa non é dabondo, demasiado atarefada en dirixir os traballos de reconstrución da súa aldea. E dubidan de ti. Se antes eras un heroi e Valduz o da Longa Barba Branca cantaba a túa fazaña da Toca, as malas linguas din que, en canto soubo da morte dos cinco arxinas, pensou en compor para ti unha cantiga de maldicer –dixo Lebrón. 


			—De Mogoxe só quedou cinsa, Lebrón. E agora esta desgraza. Non quero pensar en como estará Valiña da Osa –afirmou Selmo, amoucado. 


			—Precisamos das Xidas para organizar os traballos e que cada un faga o seu cometido. Hai moita desorganización nas tarefas que se están a levar a cabo. Elas coñécennos ben, saben como obter o mellor de cada un. Necesitamos delas e dos seus remedios para curar as nosas feridas, para axudar a parir ás nosas mulleres, para afastar o mal do gando e o pedrazo do sementado, para atallar rifas e disputas, para castigar aos culpables. Todos falan da grandísima treboada que caeu non hai moito. Se as Xidas estivesen, teríana evitado sacándonos a todos a campo aberto para formarmos tal rebumbio que a mesma treboada tivese que fuxir, asustada. Ata teño unha irmá máis nova á que lle ten a familia apalabrada a unión cun ferreiro de Ferramulín, e non está a Xida para interpretar os agoiros e celebrar os ritos. ¿Non están as Barxas preparadas xa para seren Xidas? –preguntou Lebrón. 


			Selmo pensou que o seu fiel Lebrón tiña razón no que dicía, no malestar das aldeas que lle estaba a transmitir. Eran as Xidas as que organizaban e distribuían o traballo entre os que labraban a terra e os que recollían os froitos, entre os ourives que moldeaban asemade a arxila e mais o ferro, os pegureiros que subían co gando ás serras ou o baixaban ás veigas do Rugando, e sabían manter ocupados aos guerreiros, para que adestrasen o brazo e non o tivesen ocioso. Sabía da existencia dun grupo de mozas novas, aprendices de Xidas,  chamadas as Barxas, ensinadas e vixiadas pola vella e sabia Morgaza, liberada de todo o que non fose o ensino das aspirantes. Mais, ningún arxina agora, agás a Xida Valiña da Osa, sabía onde se escondían. Selmo lembraba a súa xeira ata o Carreiro do Sono, a xuntanza que en tempos tiveran no Reconco, na Pena das Xidas. Mais agora era imposible para el, e para case todos os demais, logo de todo o que acontecera, e por seguridade, saber onde ficaban as Barxas ao cargo de Morgaza e se estaban preparadas para afrontaren o seu destino. E agora lembraba que a pasada noite escoitara un ouveo coma de lobo cara ao norte, e pensara que era o amigo Oulego cos seus lobos quen o saudaban. Mais semellaba que non fora Oulego, e que tiña que afrontar un grave descoido na súa vixilancia que lle estaba a carrexar a zuna dos arxinas. 


			—Non me corresponde a min decidir iso –dixo Selmo. 


			—Ninguén entende por que se espera para que haxa sucesoras. Din que o gardián do Brindo non acepta o inevitable. Que a Xida Locea non vai volver. Nin as demais. Que a espera é en van. Que a súa esperanza acabará por esmagar a de todos os demais arxinas. E agora chegou esta sombra que matou os homes e botou a perder o gando que gardaban e pregúntanse se sería demasiado escura para os inexpertos ollos do brindeiro fillo. Selmo, se os homes tardan pouco en encumar a un heroe, aínda tardan menos en derrubalo polo chan –dixo Lebrón, ollando de esguello para os catro arxinas afastados. 


			—¡Levas razón no que dis! ¡Por algo te teño cabo de min, coma guerreiro de confianza! Hai que facer algo aínda que non se saiba nada das Xidas que raptou a Bruxa dos Broncedos. Quizais lles deu morte cando derrotamos a Prógolo. Mandarei un mensaxeiro a Mogoxe e preguntareille a Valiña da Osa se as mozas Barxas, a quen ela protexe e oculta, están preparadas para ser Xidas –dixo Selmo con resignación. 


			Lebrón ceibou un suspiro de alivio e Selmo seguiu a observar a frecha. Logo crebouna contra o xeonllo e quedou só coa punta e co outro extremo. 


			—Xa que falas de confianza, tamén debo previrte dos poderosos e influentes ourives. Ninguén con tanta carraxe coma eles por teren os obradoiros parados. Falan de ofrendas nas Mámoas, das pedras escintilantes para polo sal do mercador Losío. Coas mans desocupadas, é a lingua a que moven sen acougo contra ti. 


			—Agradezo a túa sinceridade, Lebrón. Mais, a busca dunha nova mina precisa de caste de gardián do Brindo, Xida e ourive. E iso vai ser máis difícil de conseguir na nosa situación... 


			De súpeto, Selmo semellou escoitar e cravou a ollada na noitebra. 


			—¿Seguiute alguén, Lebrón? 


			—Non. 


			Selmo chamou aos outros catro arxinas. 


			—¡Orbazai, achégate á miña palloza e tráeme a espada Cotela e a machada de dobre gume! ¡Lebrón, ti espera ao estraño a carón da palloza, e pregúntalle quen é e o que desexa! Seguramente, ao ver a palloza, irá ata ela. ¡Os demais agochádevos tras dos piornos e tensade os arcos de teixo! Alguén sobe desde a Ponte da Figal. Non se oculta, mais debemos estar preparados –ordenou Selmo. 


			Os arxinas obedeceron e liscaron a emboscarse. 


			Polo camiño arriba, na noite das Terras Outas, subía unha acémila con paso canso. Selmo escoitara embaixo o troupelear nas toradas da Ponte da Figal e camiño da aldea de Cido arriba, cos refachos de vento levándolle o ruído desde o Rugando, e agora o trote da acémila chegáballe nidio vindo ao seu encontro. 


			Orbazai entregoulle as armas e liscou a emboscarse cos demais, mentres Selmo penduraba a espada e a machada ao cinto e aloumiñaba a empuñadura de Cotela, agasallo do caído rei alobri Albaredos. Selmo enxergou na escuridade, na busca do fulgor do metal á luz da lúa, mentres non podía deixar de matinar no anaco de frecha que tiña nas mans e que lle acababa de traer Lebrón. Unha frecha cun anaco de pel de xabaril no remate, que o gardián do Brindo tenteou entre os dedos, con coidado de non picarse coa punta envelenada, antes de gardala. Cruzou os brazos contra o peito novo e rexo no que penduraba o chifro que lle dera Oribio de Abellonenia e o torque herdanza do seu pai, e agardou algo arredado, vendo como Lebrón espetaba catro fachóns no chan e suxeitaba outro na man esquerda mentres coa dereita brandía a súa descomunal machada. 


			Lombán, que fora acompañar corricando a Orbazai na busca das armas de Selmo, deixou o agarimo do remol que quentaba a palloza, alertado tamén pola chegada do xinete, e esfregouse contras as pernas do Gardián do Brindo. Ergueu o poderoso fociño e ventou no aire frío o cheiro do estraño e a súa montura. Moveu o rabo, inquedo, e adiantouse, regañando os dentes. 


			—¿É familiar o seu cheiro, meu lobo? 


			Lombán moveu as orellas e volveu a carón de Selmo, permanecendo ao axexo. 


			De súpeto, a airexa que lle traía o ruído do xinete acougou. Todo ficou en silencio no Pico de Brío. Selmo escoitaba o seu corazón desmandado e suxeitou con forza a empuñadura de Cotela. O bater das súas tempas mesturouse co que lle chegaba desde a última volta do carreiro que daba á chaira onde Lebrón agardaba machada en man. Ata que, ao fondo, apareceu a acémila. Era de cor grisenta, moi fraca e de longa pelamia. 


			Riba dela montaba unha figura alta, coma un rexo carballo, que case arrastraba os pés polo chan, cuberta cunha longa pel de xabaril. Non se lle vía a cabeza, tapada polo fociño e os dentes da pel do animal que lle facía de xagum. 


			A acémila avanzou ao paso, ata que parou diante de Lebrón, bufando e espantándose co faiscar dos fachóns. A figura alta e rexa fixo unha pequena reverencia e falou con voz moi feble. 


			—Desexo falar deseguida con Selmo, o gardián do Brindo dos arxinas, fillo de Tilego e neto da Xida Locea. 


			Lebrón sorriu ao ver aquel home riba de tan ridícula montura. 


			—Son Lebrón, da garda do Brindeiro. ¿Quen es e por que non mandaches un emisario anunciando a túa chegada? ¿Que feitizo empregaches para que non te parasen os arxinas de Cido? 


			—Non houbo lugar para emisarios. ¿Falas de feitizos? Nada quero saber deles. Non vin sentinelas apostadas na amurada de Cido, como coido que adoitades facer. Debo falarlle a Selmo decontado, sen outros polo medio –volveu recuncar o estraño, tusindo, encollido riba da acémila. 


			—Dime a min o que desexas, e que o gardián do Brindo decida se existe esa présa. 


			—Só con el podo falar. Non debedes temer. Convén que os arxinas que agardan tras dos piornos e tensan os seus arcos de teixo cara a min, non se inqueden. Non me gustaría levar máis feridas das que xa traio a medio curar baixo desta pel de xabaril. 


			O xinete abriu a pel que o cubría e deixou entrever unha venda de liño que lle tapaba o peito, luxada coa suor das feridas. Baixo a luz dos fachóns, a empuñadura da espada que o xinete levaba ao cinto refulxiu nas tebras coma un alustro. 


			—Deixa que vexamos a túa face e entrégame esa espada. Non é doado tratar con sombras na noite pecha e ningún descoñecido pode achegarse ao gardián do Brindo se porta armas –dixo Lebrón. 


			O xinete semellou perder a paciencia. Arfaba, coma se afogase, e levaba a man ao peito, coma se lle doese. 


			—¡Gardián do Brindo dos arxinas! ¿Desde cando ordenas aos guerreiros que comparezan nus á túa presenza? ¿Por que me fas berrar cando nin sequera teño alento para falar? ¿É esta a hospitalidade que tanto gaban polas serras? ¿Arranxastes a palloza das Campuliñas? –berrou o home que se cubría coas peles de xabaril. 


			Deseguido, con dificultade, foi sacando a súa espada do cinto e mostrando a empuñadura á luz dos fachóns, antes de entregarlla a Lebrón, ollando para as xestas onde parecía intuír que as frechas dos arcos arxinas lle apuntaban. 


			—Supoño que o fiel Lebrón lembrará a túa cara. Quita a carapucha de xabaril. A empuñadura desa espada valeunos moito na batalla da Mina da Toca. Se mal non recordo, é Xeva, e só pode pertencer a un guerreiro dos máis valentes, se é que non estamos diante dun usurpador ou un ladrón. ¿E o teu cabalo visonio? A acémila vén tan mirrada que non sei como pode contigo –berrou Selmo, achegándose ao xinete. 


			—Vexo que os teus ollos seguen a ver coma os dunha aguia –dixo o xinete, case nun laio. 


			A acémila quixo espantarse coas moxenas dos fachóns. O xinete apenas puido suxeitala mentres empurraba a carapucha de xabaril cara atrás. Foi Lebrón quen turrou da besta ata que acougou. O estraño tentou desmontar, e foi esvarando ata poñer os pés no chan cunha queixa. 


			

	    

	 	
	    
             


			Pel de serpe

	    	

			Capítulo IV 


			 


			NO lar da palloza do gardián do Brindo ardían uns pitelos de carballo riba dos que Selmo asaba uns cogomelos nunha tixola pousada nun trespés. Dous ardentes iluminaban a sinxela estancia, cun arco e unha alxaba pendurando dunha espeteira e un xácigo de palla de centeo e peles de cabra nun recuncho. No oposto, unha morea de leña de aciñeira e coza chegaba ata o teito. Riba do xácigo, o xinete descansaba entre pesadelos. A suor enchoupáballe a fronte coma o orballo molla co seu alento as veigas do Rugando e un emplasto de herbas cuberto con limpo liño ocultáballe as feridas do peito e dunha perna. Selmo esmagara unhas herbas secas que penduraban dun lareiro do teito e mesturáraas con manteiga e mel, segundo lle ensinara a súa avoa Locea. Nunha bocha que o ferido tiña nunha perna, Selmo puxéralle unha pel de serpe mesturada con graxa derretida. Ao poñerlla, o home queixárase. Mais Selmo sabía que a pel de serpe turraría do mal fóra da perna e secaría a bocha. 


			O home falou en soños, ceibou un berro e espertou de sotaque, suorento. 


			Mirou ao redor devagar. Reparou no arco de teixo, na fogueira, nun pelello de auga a pendurar dunha espeteira. Levou a man ao cinto nun movemento reflexo. 


			—¡Toimil alobri, benvido á palloza do gardián do Brindo! Non te preocupes pola túa espada. Tela baixo do xácigo. ¿Tes sede? –preguntou Selmo. 


			Toimil asentiu. O gardián deulle de beber. 


			—Unhas fermosas mozas arxinas de Cido trouxéronme un bo mego ateigado de cogomelos. Vounos asar. Teño auga para darche da que eu bebo. Direille a Orbazai que busque algo de viño en Cido para quentarcho con unto. Ás veces tamén teño cervexa para quen me visita, cando ma traen, ou viño cando o tratante e mercador Losío o trae da terra dos mougas. Estámolo esperando con devezo, sempre vén pola caída da folla, mais semella que se retrasa. Precisamos das súas acémilas cos seiróns ateigados de sal para conservar a carne e para cociñar. Eu devezo pola auga fresca da Fervenza das Algadas. ¿Gústache? Quita a sede dos pesadelos. Por certo, ¿quen é ese Orxais do que falabas en soños? –preguntou Selmo, dándolles a volta aos cogomelos e colocando nun espeto un anaco de touciño entrefrebado. 


			O home bebeu do pelello con degoiro. Logo, ficou pensativo un bo intre, coma se lembrase o que viña de soñar. 


			Selmo colleulle o pelello mentres o touciño asubiaba nas brasas. 


			—Non te preocupes pola túa valente e derreada acémila. Lebrón daralle un feixe de herba e auga para beber, e poderá descansar protexida por unha sebe que hai detrás da palloza. ¿Para iso levaches como agasallo un fermoso cabalo visonio, e outro á túa raíña Ildara? 


			Toimil fixo un aceno de dor e levou a man á fronte. 


			—¿Que che ocorre? –preguntou Selmo. 


			—¡Acábasme de lembrar cousas que doen tanto coma estas feridas! ¡Moito máis que estas feridas! 


			Lombán entrou coma un alustro na palloza e chantou as poutas no xácigo, esfregándolle o fociño no colo ao doente. Toimil agarimou ao lobo. 


			—¡Fiel lobo das neves! Este meu corazón alédase de verte. Sen ti non petaría no meu peito como peta. Agora estaría frío nas neves perpetuas que afastan as terras alobri das dos arxinas. 


			Selmo achegouse por detrás do seu lobo albino e observou ao ferido. Toimil viña demacrado polas mancaduras e o que parecía unha longa xeira, se é que, como supuña, viña das Terras Érmedas dos veciños alobri, onde marchara xunto coa raíña Ildara dos louros cabelos. Porén, malia o seu deplorable aspecto, gardaba o pouso distinguido dos grandes guerreiros. O daquel a quen o caído rei Albaredos, o seu titor, tiña pensado como cabeza dos veciños alobri. Selmo observou os seus brazos poderosos, que o levantaran coma unha folla cando se atoparan por primeira vez con el, aló nas Campuliñas. Hoxe xa lle custaría bastante máis facer o mesmo. 


			—Toimil, non tiven novas túas nin dos veciños alobri das Terras Érmedas desde a nosa vitoria na batalla da Mina da Toca e a vosa posterior partida. Espero que tiveses máis acougo ca min na túa volta aos Lamazais –dixo Selmo, pousándolle unha man no ombro san. 


			—Vexo, Selmo, que dominas a entrada ás Terras Outas coma un rei domina o seu reino. 


			—Arestora non. Neste intre son Lebrón e o resto da miña garda os que vixían. Quizais, visto o que pasou na aldea de Mogoxe, sexan mellores vixías ca min... 


			—O meu corazón énchese de ledicia por verte, arxina. Non che fixo falla axudarte dos arxinas que tiñas emboscados tras dos piornos. Ben sentín as súas frechas coma unha sombra nas miñas costas –dixo Toimil. 


			—Iso pásache por non avisar da túa chegada e presentarte así, de súpeto, coma se fuxises da túa terra e da túa raíña. Coñezo alguén que tamén adoita presentárese así. Ben sabes de quen estou a falar. Pero nel é doado de entender, pois xa ten máis de lobo ca de home. Terías un bo caldeiro a agardarte, e poderías recuperar mellor as forzas, aínda que polo que vexo, esas feridas non sexan moi fondas –dixo Selmo. 


			O touciño renxeu no lume e Selmo apartouno das brasas. 


			—Eses cogomelos e mais o touciño son gorentosos manxares para min. E esta auga quita a sede e limpa o pouso que deixan as penas na lingua. Como dixen, non houbo lugar para avisar da miña chegada. E tampouco tiña a quen mandar, pois non traio homes ao meu servizo. Non te sorprendas. Selmo, ceibei un mal e a sombra que agora me persegue é a da traizón. Traizón á miña amada raíña Ildara e aos alobri. Estas feridas non son nada comparadas coa mágoa do meu corazón. Veño dun lugar ao leste das Terras Érmedas, onde, como ves, non me trataron coa hospitalidade coa que os arxinas tratades aos viaxeiros ou a calquera alleo de boa intención. O que traio son inquedanzas que compartir contigo, e un aviso para que ti e os teus arxinas esteades atentos e preparados –dixo Toimil. 


			—Precisamente esta noite teño dabondo co que preocuparme. Cinco arxinas mortos, e outros dous desaparecidos. Mais escoitarei con devezo o que tes que contar –dixo Selmo. 


			—Deixa que colla folgos. Veño coma un feixe de palla de centeo mazado por un cento de homes. Traía a gorxa seca pola viaxe, desde o leste das Terras Érmedas ata aquí, pasando polos cumes de xeos eternos e a Devesa da Rogueira. Traio comigo tantas cuitas que me secaron beizos e bágoas. ¿Puxestes en pé a palloza das Campuliñas? –preguntou Toimil. 


			—Xa che dixen que aínda non –afirmou Selmo, sorprendido pola pregunta. 


			—É verdade, xa me esquecera –contestou Toimil, confuso, levando as mans á fronte. 


			—Todo é pouco para bulir e fornecernos de comida para homes e animais antes das lúas das nevaradas. Querémola arranxar na túa honra. Poñerlle xestas, uces e boa palla de centeo enriba, con fortes varas de abraira entretecidas que aguanten a chuvia e o travesío, e mandar aos poucos algún arxina mozo a mirar por ela cando estea preparada. Mais imos moi retrasados. Xa o pasado inverno, tentando esquecer a batalla da Mina da Toca, sorprendeunos con escasa comida e leña nas poucas pallozas que ficaron en pé, porque moitos brazos fortes, e non só de guerreiros, pereceron na loita. Morreron arxinas esfameados e abondoso gando. Pero sabes que a palloza das Campuliñas sempre ficará para ti. Tes esa palloza, ou calquera de Cido ou das outras aldeas, nas que serás benvido e terás disposto un xácigo de palla fresca e un gorentoso caldeiro –afirmou Selmo. 


			O mozo arxina vía un alustro de tristura na ollada de Toimil. Mais non dixo nada, coñecíao e sabía que as súas teimas debían xurdir por elas mesmas, cando chegase o momento. Non vía o Toimil ledo que viu cando marchara coa súa amada Ildara cara ás Terras Érmedas. 


			—Ben. Agora estou esperando que me digas quen che fixo esas feridas, quen se atreveu a levantar a espada en contra túa. E tamén espero que me digas quen é ese Orxais do que falabas durmido. Todo me dá que son o mesmo –dixo Selmo. 


			—Deseguido o vas saber. Escoita con atención –dixo Toimil, e pensou con dor e amargura en todo o que lle viña de acontecer. 


			

	    

	 	
	    
            

			A revelación de Martul

	    	

			Capítulo V 


			

			O Gardián do Brindo avivou a fogueira cuns pitelos de rebola, agarimando así a palloza coa súa calor, e, sentado nun toco de carballo a carón de Toimil, escoitou ao veciño alobri. 


			—Selmo, seguro que lembras as sebes onde gardamos os xabarils nos Lamazais. Teralos visto a rillar nas landras, folgados, mais non os coñeces feridos. Un xabaril ferido hai que deixalo ceibo, que fure ata a ramalleira máis espesa se ese é o seu desexo, e logo un non sabe cara a onde vai coller. Só se pode pensar en que non te embista, en que non ataque cos seus afiados cairos que poden esnaquizar un home doadamente. Se ceibas un mal, logo non sabes onde ese mal se pode pousar. Pode que ata vaia pousar alí onde máis doia, naquilo que máis amas. E pode haber ocasións en que non hai máis remedio que ceibalo, se queda algo de honor naquel a quen chaman guerreiro. 


			Toimil tragou cuspe, moveuse no xácigo de palla e seguiu a falar. 


			—Lembrarasme a marchar ledo cara ás Terras Érmedas logo de vencer a Prógolo na batalla da Mina da Toca, agradecido por poder ir montado nun dos dous cabalos visonios cos que nos agasallastes a Ildara e mais a min e polas mostras de amizade dos arxinas que sobreviviran a tan dura batalla. A vitoria non fora total, pois levabamos unha gran pena no corazón pola morte de Albaredos, o pai de Ildara, o rei que fora coma un pai tamén para min. Coa mágoa causada por esta irreparable perda, cruzamos as neves perpetuas das Terras Érmedas e chegamos aos Lamazais. Alí agardábanos moito traballo. Tivemos que encomezar por esmagar aínda pequenas revoltas dos partidarios do derrotado e encadeado Martul que sobornara con ouro da Bruxa dos Broncedos e que rexeitaran a Albaredos como rei. Agora pretendían facer o mesmo coa súa filla Ildara, a lexítima raíña. O traidor Martul deixara que a desorde e a pillaxe fosen a única lei nas Terras Érmedas. Convertera en nugalláns aos rexos guerreiros alobri. Eran coma bébedos mougas aos que non se lles daba despexado a cabeza e alí seguían ofuscados polas falsas promesas dun traidor. 


			»Foi un labor lento, de gran esforzo, vendo tamén con inquedanza como pasaban as lúas do tempo seco e se achegaban as das nevaradas. Estes refugallos de resistencia xuntábanse con incursións de rapina dos mougas do leste, aliados de sempre, como ben sabes, da Bruxa dos Broncedos, que buscaba así a súa miserenta vinganza en non darnos vagar logo da súa derrota. Mais, coa axuda do fiel capitán Baldomir, ao que moitos guerreiros lle tiñan a lei que antes me tiveran a min, e ao empeño de Ildara, que non quería traizoar a memoria de Albaredos e desexaba manter á cabeza dos alobri a súa liñaxe, conseguimos formar un feixe de guerreiros como base do poder e autoridade da nova raíña dos veciños alobri. 


			»Todo foi acougando. Comezamos a recontruír os Lamazais, a encher de comida os arcaces a fume de carozo, antes de que as primeiras xeadas conxelasen a auga nas porracas, a repoñer de chousume os teitos das pallozas, a levantar sebes de espiñeiro e madeira, preparar peles, trocalas en Ferramulín por espadas e coitelos, e, as que sobraban, deixalas para cubrir os nosos corpos cansos, ou por seiróns de sal aos mercadores. 


			»Houbo que entrar asemade na Torre de Lamoco, aquela que coroa o Río de Boi e da que ti e máis eu gardamos tan malos recordos. ¿Lémbraste do noso salto nocturno ao baleiro? A piques estivemos de bater contra as rochas que a corrente foi afiando ata deixalas coma espiñas de acivros. Alí, na Torre, ficaban os refugallos das tolerías e da crueldade de Martul. Alí ficou tamén o propio Martul, pois en canto chegamos aos Lamazais, con el prendido dun adival, Baldomir cargouno de cadeas por orde de Ildara na cela máis profunda, escura e húmida da Torre. Nunca vía alustro tan zunado na ollada de Ildara como cando ollaba para a Torre e alguén mentaba a presenza do traidor Martul, o asasino do seu pai. Mentres o encerraban naquela cela, dixéronme que Martul apenas se inmutara, mostrándolles a todos a súa afouteza. Tan noxentas lembranzas me traía aquel lugar que apenas entraba, pois só con achegarme á entrada aberta na pedra encollíaseme o corazón, e deixeille a Baldomir, que a coñecía ben pois fora alí sentinela moito tempo, a organización da súa vixilancia. As celas semellaban conservar aínda os berros de todos aqueles alobri fieis a Albaredos a quen Martul torturara e reducira a cativerio, nas peores condicións que un poida imaxinar. Aquela era a Torre de Lamoco, a Torre que debía servirnos de vixía e defensa e non de encerro aos veciños alobri. E ordeneille a Baldomir que a transformase nesa Torre defensiva, e que a preparase como garnición dos mellores guerreiros da raíña. Eu paraba nunha pequena cabana o carón do pazo de Albaredos. Como me contou Baldomir, limpar a torre de podremia, ceibar os prisioneiros alobri que, á nosa volta, levaban tanto tempo sen ver o sol, e saían fóra cegos coma toupas, foi unha tarefa amarga coma o fel. 


			Toimil inspirou e pousou a ollada no lume do lar. Sen decatarse, collera con forza a empuñadura de Xeva, alongando o brazo baixo do xácigo. Un arrepío semellou percorrerlle o brazo. Logo ceibou a espada e bebeu un grolo de auga fresca, aclarou a gorxa e continuou, con Selmo acariñando o lombo do seu lobo albino. 


			—Unha noite, acabado de chegar dunha visita ás aldeas do norte das Terras Érmedas, apareceu un gardián da Torre de Lamoco cunha mensaxe para min de Martul. Antes de escoitala, supuxen que quizais quería pedirme que mellorase a súa situación, pois sabía que nada podía obter de Ildara. Eu tampouco estaba disposto a atender ás súas palabras. Mais, segundo o guerreiro alobri me deu a mensaxe de Martul, un frío de xeo percorreume as veas e paralizoume. Baixei inmediatamente á súa cela e achegueime a el. Quería ver se aquela lingua de cobra fora amolecendo co lidro das paredes, se lle dera tempo a pensar en todo o mal que causara ao seu pobo, e que había de certo na súa escura mensaxe. 


			»Lembro, Selmo, que as lousas do chan estaban húmidas, pois aquelas celas revertían a humidade do Río de Boi. 


			—¿Que queres dicir coa túa mensaxe, Martul? ¿Que podemos ter que falar ti e mais eu sobre o caído alobri Tilego, gardián do Brindo dos arxinas? –pregunteille. 


			—Tardou dabondo en darche a mensaxe –dixo. 


			—Andei polas aldeas do norte. Apenas tiven vagar ultimamente. Houbo que arranxar todo o que ti estragaches –contestei. 


			—O importante é que á fin te teño enfronte. Tiveches sorte ata o de agora nos nosos enfrontamentos. Terás visto cousas nestas celas, mais non penses que son tan cruel… 


			—¿Queres que che describa o estado en que foron achados moitos prisioneiros teus, veciños alobri coma ti e coma min? 


			—Veciños alobri coma min, si. Mais coma ti… Supoño que saberás que a quen caía en desgraza aos ollos do teu Albaredos e viña parar aquí cargado de cadeas, acabábano chimpando desde o alto da Torre ao Río de Boi os guerreiros do teu estimado rei. E non esquivaban, precisamente, as súas afiadas rochas tan ben coma ti o fixeches. Puiden deixar as Terras Érmedas dos alobri sen a súa raíña, e a ti sen a túa amada, cando a tiven pechada nesta Torre, e agora estou aquí por non facelo. Sería doado. Seguro que nin tan sequera o tería que facer eu. Abondaría con terlle dado unha cunca de veleno para que Ildara o bebese ata o derradeiro grolo. Teño matado moitos homes. Pero a algún perdoeille a vida, e ata hai quen depende de min para seguir vivo, aquí donde me ves, pechado nesta cela. Aínda teño ese poder sobre o destino dun home. Mellor dito, a partir de agora, logo de que che diga o que che teño que dicir, xa non dependerá de min para seguir vivo. Serás ti o dono do seu destino –díxome Martul. 


			—Non me interesan as túas fanfurriñadas, e non penses en conseguir mellorar a túa situación con escuras mensaxes coma a que me deches. ¡Fala claro dunha vez! –dixen. 


			—Deberían interesarche. Paréceme

